Mistä on kyse? Lentoliikennettä uhannut lakko peruuntui perjantaina aamupäivällä

Finnairin ateriapalveluja hoitava LSG hylkäsi sovintoesityksen, minkä vuoksi liitot suunnittelevat tukilakkoja

AKT:n tukilakko pysäyttäisi viennin Suomen satamissa

Lastinkäsittely pysähtyy tiistaina Suomen satamissa, jos Auto-ja Kuljetusalan Työntekijäliiton tukilakko alkaa. AKT pitää tukitoimet voimassa, sillä Finnairin ateriapalveluita koskeva työsopimuskiista on yhä ratkaisematta.

Esimerkiksi HaminaKotkan satamassa mahdolliseen lakkoon ei pystytä juuri varautumaan ennakolta. HaminaKotkan satama arvioi, että tukilakko vaikuttaisi liikenteeseen merkittävästi.

– Viennissä se alkaa näkyä saman tien. Satamat menevät käytännössä siltä osin kiinni. Koko liikenteen rytmi menee sekaisin, sanoo HaminaKotkan sataman toimitusjohtaja Kimmo Naski.

Naskin mukaan lakko heikentäisi myös asiakkaiden luottamusta Suomen satamiin.

– Siinä alkaa varmasti aikamoinen keskustelu. että onko Suomi niin lakkoherkkä maa kuin he ovat ajatelleetkin.

Viennissä se alkaa näkyä saman tien. Satamat menevät käytännössä siltä osin kiinni. Koko liikenteen rytmi menee sekaisin. Kimmo Naski

Satamassa ehdittiin jo iloita lakonuhkan väistymisestä, kun tukilakkouhka selvisi vasta myöhemmin. Sataman on vaikea varautua mahdolliseen lakkoon.

– Varastoon ei voi tehdä kovin paljon töitä. Jos lakko tulee, niin varautuminen on tällä varoitusajalla hyvin vaikeaa sataman näkökulmasta. Tavaran toimittajilla saattaa olla hyvin erilaiset mahdollisuudet.

Lentoliikennettä uhannut lakko peruuntui aikaisemmin päivällä, kun lentoemännät, stuertit ja Ilmailualan Unioni pääsivät työnantajien kanssa sopuun työehtoneuvotteluissa.

Liitot pohtivat nyt tukilakkoja, sillä ateriapalveluja hoitava LSG hylkäsi valtakunnansovittelijan esityksen.